Nous Hugues, diz de Citiaux, chevaliers, et Jehannins, dit Loite, clerc, de Salins, faisons savoir à touz que nous avons vendu, baillié et delivré perpetuelment à mons. Renaut de Noseroy, chevaliers, en nom et pour noble baron et puissant monseignour Jehan de Chalon, signour d’Allay, et pour ses hoirs, trois solz censauls, loy et loux et signorie portant, lesques nous avons chescun anz sus le chasal Mayset, assis à Salins, ou bourc communal, selon la saule doudit mons. Jehan, pour le pris de sexante et dix souz de monoie corsauble, lesques nous avons eu et receu doudit mons. Jehan en bons deniers nombrez, desquex nous nos tegnons pour bien paiez; desques trois souz censauls dessusdit, venduz à touzjoursmais, nous nos devestons et ledit mons. Jehan, achetour, et les suens, en envestons et metons en possession corporel ou auxi per ces lettres... En tesmoignaige de laquel chose, nous, li devantdiz Hugues, chevaliers, et Jehans, clerc, vendours, requis avons et fait metre par Guillemin Verguet, clerc, de Salins, jurez de la court de Besençon, en ces presentes lettres le seal de ladite court de Besençon... Ce fut fait et doné l’am mil CCC et six, le vinteroisieme jours dou mois de may.